नवरात्र का आयोजन हमें यह अवसर प्रदान करता है कि हम परिवर्तन को स्वीकार कर न केवल अपना अस्तित्व बचाए रखें, अपितु निरंतर अधिकाधिक सामंजस्य स्थापित कर लगातार आगे बढ़ें। नवरात्र के दौरान किए जाने वाले अनुष्ठान, व्रत तथा पूजा-अर्चना आदि पर्यावरण की शुद्धि के साथ-साथ मनुष्य की शरीर शुद्धि और भाव शुद्धि करने में सक्षम हैं।
व्रत को ही लीजिए। यह शरीर शुद्ध करने का पारंपरिक तरीका है जो प्रकृतिक चिकित्सा का भी एक अनिवार्य तत्व है। सभी धर्मों में इसीलिए तो व्रत का महत्व बना हुआ है। नवरात्र के दौरान व्रत के द्वारा सबसे पहले शरीर की शुद्धि की जाए। शरीर की शुद्धि के बिना मन की शुद्धि अर्थात भाव-शुद्धि संभव नहीं है। नवरात्र में सभी प्रकार के अनुष्ठान शरीर और मन की शुद्धि में सहायक होते हैं।
नवरात्र का आयोजन मास के शुक्ल पक्ष होते हैं कृष्ण पक्ष और शुक्ल पक्ष। जीवन के भी दो पक्ष हैं सकारात्मक व नकारात्मक। कृष्ण पक्ष बढ़ते अंधकार और अज्ञान का प्रतीक है तो शुक्ल पक्ष घटते अंधकार और अज्ञान तथा बढ़ते प्रकाश और ज्ञान का प्रतीक।
वेदों में प्रार्थना भी की गई है, असतो मा सद्गमय, तमसो मा ज्योतिर्गमय, मृत्योर्मामृतम गमय।
शुक्ल पक्ष में नवरात्र का आयोजन इस तथ्य का प्रतीक है कि हम निरंतर असत्य से सत्य की ओर, अंधकार से प्रकाश की ओर तथा मृत्यु से अमरता की ओर अग्रसर हों। अपने मनोभावों को सकारात्मकता प्रदान करें क्योंकि सकारात्मकता के अभाव में असत्य, तमस और मृत्यु से पार पाना असंभव है। इन दिनों मां दुर्गा के विभिन्न मनोदशाओं के परिष्कार से जुड़े हैं। दुर्गा के विभिन्न रूप विभिन्न राक्षसों के संहार से जुड़े हैं। ये राक्षस वास्तव में मनुष्य की नकारात्मक घातक वृत्तियों के प्रतीक हैं।
राक्षस-संहारक देवी-अर्चना का अर्थ है आसुरी वृत्तियों अर्थात नकारात्मक घातक भावों का उन्मूलन। इस पूजन की सार्थकता इसी में है कि हम नकारात्मक भावों को हमेशा के लिए निकालकर उनके स्थान पर सकारात्मक भावों की वृद्धि करते जाएं।